
ŠIAULIŲ MIESTO SAVIVALDYBĖS ADMINISTRACIJOS
EKONOMIKOS SKYRIUS

SPRENDIMO 
„DĖL PRITARIMO PAKEISTI  ŠIAULIŲ MIESTO SAVIVALDYBĖS IR UŽDAROSIOS AKCINĖS BENDROVĖS „AVIATIC MRO“ 2018 M. GEGUŽĖS 7 D. INVESTICIJŲ SUTARTĮ NR. SŽ-515“ PROJEKTO
AIŠKINAMASIS  RAŠTAS       

2025 m. rugsėjo 11 d.
Šiauliai

Parengto sprendimo projekto tikslai ir uždaviniai.
Sprendimo projekto tikslai: 
1.	Pritarti, kad UAB „Aviatic Mro“ perleistų nuosavybės teise valdomą nekilnojamąjį turtą, sukurtą įgyvendinant Šiaulių miesto savivaldybės ir UAB „Aviatic Mro“ 2018 m. gegužės 7 d. investicijų sutartį Nr. SŽ-515 (toliau – Sutartis), taip pat veiklos pagal Sutartį vykdymą ir sutartinius įsipareigojimus, numatytus Sutartyje, uždarajai akcinei bendrovei UAB „SQQ Hangar“ ir būtų pasirašytas Papildomas susitarimas prie Sutarties (pridedama).
2.	Įgalioti Šiaulių miesto savivaldybės merą pasirašyti šio sprendimo 1 punkte nurodytą Papildomą susitarimą prie Sutarties.

Šiaulių miesto savivaldybės taryba 2018 m. gegužės 3 d. sprendimu Nr. T-111 „Dėl pritarimo pasirašyti Šiaulių miesto savivaldybės ir uždarosios akcinės bendrovės „Aviatic Mro“ investicijų sutartį ir įgaliojimų suteikimo“ pritarė Investicijų sutarties su UAB „Aviatic Mro“ (iki 2019-03-21 – UAB „Termicom“) pasirašymui.
2018 m. gegužės 7 d. buvo pasirašyta Šiaulių miesto savivaldybės ir UAB „Aviatic Mro“ (toliau – Investuotojas) investicijų sutartis Nr. SŽ-515 (toliau – Sutartis), kuria susitarta investuoti į Šiaulių oro uoste esančios infrastruktūros sutvarkymą ir statinių statymą. Sutarties 1 priede „Investicijų grafikas“ numatyti darbai yra įvykdyti, veikla vykdoma.
Investuotojas pagal sudarytas Žemės nuomos sutartis valdo žemės sklypo, unikalus Nr. 4400-3221-8923, esančio Aviacijos g. 5, Šiauliuose B, C, G ir H dalis. Investuotojo pastatytas orlaivių remonto angaras yra pastatytas žemės sklypo B ir G dalyse ir užima 9005,81 kv. m plotą. Minėtų žemės sklypo dalių bendras plotas užima 24555 kv. m.
Atsižvelgiant į tai, kad nuo Sutarties pasirašymo iki Investicijų grafike (Sutarties 1 priedas) numatytų darbų įvykdymo buvo atlikta nemažai Sutarties pakeitimų, Šiaulių miesto savivaldybės tarybos 2025 m. rugsėjo 4 d. sprendimu Nr. T-385 Sutartis buvo išdėstyta nauja redakcija. Taip pat minėtu sprendimu Investuotojui buvo suteikta galimybė pasitelkti kitus juridinius asmenis, atitinkamų sutarčių pagrindu, Sutartyse numatytų įsipareigojimų ir veiklos vykdymui, paliekant Investuotoją atsakingu už sutartinių įsipareigojimų vykdymą arba perduodant kitiems asmenims sutartinių įsipareigojimų vykdymą ir perleidžiant sukurtą turtą Investicijų ir Žemės nuomos sutartyse nustatyta tvarka (Sutarties 3.8.4–3.8.6 papunkčiai).
Vadovaujantis minėtų punktų nuostatomis, Investuotojas kreipėsi 2025-09-10 raštu „Dėl sutikimo nekilnojamojo turto ir veiklos vykdymo perleidimui“, dėl sutikimo nuomojamame žemės sklype sukurto ir nuosavybės teise Investuotojui priklausančio turto ir veiklos vykdymo perleidimo UAB „SQQ Hangar“ gavimo.
UAB „SQQ Hangar“ (toliau – Įmonė) yra 100 proc. valdoma UAB „GetJet Aviation Holdings“ (toliau – GetJet). GetJet įmonių grupė yra laikoma patikimu investicinių projektų partneriu dėl savo stiprių finansinių rodiklių, aukščiausių standartų taikymo tiek aviacijos saugumo, tiek komercinės veiklos vykdymo klausimais. Tokio investuotojo atėjimas ne tik sustiprintų Šiaulių oro uosto patrauklumą, tačiau kartu nekeltų abejonių dėl Sutartyje numatytų Investuotojui įsipareigojimų tinkamo vykdymo. Investuotojas rašte taip pat pažymi, kad įsipareigojimus pagal Sutartį Įmonė vykdytų kartu su GetJet grupės įmone UAB „Airhub Aviation“, pasitelkdama ją Sutarties 3.8.5 punkto pagrindu.
Investuotojas nurodo, kad įgyvendinant Žemės nuomos sutarties, pasirašytos su SĮ Šiaulių oro uostu, sąlygas raštu kreipėsi į SĮ Šiaulių oro uostą (toliau – Nuomotojas) rašytiniam Nuomotojo sutikimui gauti dėl Investuotojo visos veiklos pagal sudarytas Žemės nuomos sutartis valdomose žemės sklypo, unikalus Nr. 4400-3221-8923, esančio Aviacijos g. 5, Šiauliuose B, C, G ir H dalyse perleidimo minėtai Įmonei.
Įgyvendinant Sutarties 3.8.1 ir 3.8.5 papunkčių reikalavimus, Investuotojas kartu su raštu pateikė LR Vyriausybės kanceliarijos raštus, informuojančius apie Nacionaliniam saugumui užtikrinti svarbių objektų apsaugos koordinavimo komisijos (toliau – Komisija) priimtus sprendimus Įmonių, kurioms planuoja perduoti turtą ir veiklą, atžvilgiu. Komisijos sprendimu, Įmonės gali vykdyti planuojamą veiklą. Šie raštai prie sprendimo projekto nepridedami dėl jų konfidencialaus pobūdžio.

Dabartinis sprendimo projekte aptariamų klausimų reguliavimas.
Sprendimo projekte aptariami klausimai reguliuojami Lietuvos Respublikos civiliniu kodeksu, Šiaulių miesto savivaldybės tarybos 2018 m. gegužės 3 d. sprendimu Nr. T-111 „Dėl pritarimo pasirašyti Šiaulių miesto savivaldybės ir uždarosios akcinės bendrovės „Aviatic Mro“ investicijų sutartį ir įgaliojimų suteikimo“, Šiaulių miesto savivaldybės tarybos 2025 m. rugsėjo 4 d. sprendimą Nr. T-385 „Dėl pritarimo pakeisti Šiaulių miesto savivaldybės ir uždarosios akcinės bendrovės „Aviatic Mro“ 2018 m. gegužės 7 d. investicijų sutartį Nr. SŽ-515 ir 2018 m. gegužės 7 d. Šiaulių miesto savivaldybės ir UAB „Aviatic Mro“ investicijų sutartimi Nr. SŽ-515 su pakeitimais.

Sprendimo projekte numatytos naujos teisinio reglamentavimo nuostatos.
Sprendimo projekte numatyta Investuotojo UAB „Aviatic Mro“ nuosavybės teise priklausantį turtą, kuris sukurtas vykdant Sutartį, veiklą, vykdomą pagal Sutartį ir sutartinius įsipareigojimus, numatytus Sutartyje, perleisti kitam investuotojui –  UAB „SQQ Hangar“ ir pasirašyti papildomą susitarimą prie Sutarties, kuriuo būtų pakeista šalis (Investuotojas), nurodyti naujos šalies kontaktai bei susitarta dėl Sutarties sąlygų laikymosi.

Priėmus sprendimą, galimos pasekmės (nurodomos tiek teigiamos, tiek neigiamos galimos pasekmės). 
Priėmus sprendimą teigiamos pasekmės – priėmus sprendimą bus užtikrintas tolesnis Sutarties vykdymas. 
Neigiamų pasekmių nenumatoma.

Priėmus sprendimą, keičiami ar pripažįstami negaliojančiais teisės aktai.
Priėmus sprendimą, keičiamų ar naikinamų galiojančių Savivaldybės teisės aktų nėra.

Sprendimui įgyvendinti reikalingi priimti papildomi teisės aktai.
Priėmus sprendimą bus pasirašomas papildomas susitarimas prie 2018-05-07 Investicijų sutarties Nr. SŽ-515.  

Sprendimui įgyvendinti reikalingos lėšos.
Sprendimui įgyvendinti papildomos lėšos nereikalingos. 

Sprendimo projekto antikorupcinis vertinimas. 
Antikorupcinio vertinimo pažyma nepridedama.
Sprendimo projektą parengė Šiaulių miesto savivaldybės administracijos Ekonomikos skyrius. Ekonomikos skyriaus vedėja – Aistė Petkuvienė. Tiesioginis rengėjas – vyr. specialistė, Brigita Mareckienė, tel. +370 41 383 437. Projekto iniciatoriai: UAB „Aviatic Mro“,  Ekonomikos skyrius.

Numatomo teisinio reguliavimo poveikio vertinimo rezultatai  (jei tokį vertinimą reikia atlikti).
Numatomo teisinio reguliavimo poveikio vertinimas neatliktas, nes sprendimo projektu nėra numatoma reglamentuoti iki šiol nereglamentuotus santykius, ar iš esmės keisti teisinį reglamentavimą.


Skyriaus vedėja						Aistė Petkuvienė





